2018/0227 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis

an seasamh ón gComhairle i dtaca le glacadh Rialacháin ó Pharlaimint na hEorpa agus ón gComhairle maidir leis an gclár don Eoraip Dhigiteach le haghaidh na tréimhse 2021-2027

(Téacs atá ábhartha maidir le LEE)

1.Cúlra

An dáta a tíolacadh an togra chuig Parlaimint na hEorpa agus chuig an gComhairle (doiciméad COM(2018) 434 final – 2018/0227 COD) 6 Meitheamh 2018 Dáta chomhaontú na Comhairle maidir le cur chuige ginearálta páirteach 29 Samhain 2018 Dáta an chéad chruinnithe thríthaobhaigh 13 Feabhra 2019 An dáta a d’fhormhuinigh Coreper an comhaontú comhréitigh páirteach sealadach (an chomhthuiscint) 13 Márta 2019 Dáta an tseasaimh ó Pharlaimint na hEorpa, an chéad léamh (lena n‑ionchorpraítear an chomhthuiscint): 17 Aibreán 2019 Dátaí an dara cruinniú tríthaobhach (an cruinniú deiridh) 14 Nollaig 2020 Dáta an chomhaontaithe pholaitiúil i gCoiste na mBuanionadaithe 18 Nollaig 2020 An dáta a vótáil Coiste um Thionsclaíocht, um Thaighde agus um Fhuinneamh Pharlaimint na hEorpa leis an gcomhaontú comhréitigh a fhormhuiniú 14 Eanáir 2021 An dáta a glacadh an seasamh ón gComhairle, an chéad léamh 16 Márta 2021

2.Cuspóir an togra ón gCoimisiún

Is gné lárnach de fhreagairt chuimsitheach an Choimisiúin ar dhúshlán an chlaochlaithe dhigitigh é an clár don Eoraip Dhigiteach, ar cuid é den togra le haghaidh an Chreata Airgeadais Ilbhliantúil (CAI) le haghaidh 2021-2027.

Is é is aidhm don togra ionstraim chaiteachais a bhunú chun go mbainfidh saoránaigh, gnólachtaí agus údaráis riaracháin phoiblí an Aontais an leas is fearr is féidir as an gclaochlú digiteach, eadhon trí acmhainneachtaí digiteacha an Aontais a neartú i gcúig phríomhréimse (‘cuspóirí sonracha’ mar a thugtar orthu): an Ríomhaireacht Ardfheidhmíochta, an Intleacht Shaorga, an Chibearshlándáil agus an Iontaoibh, Ardscileanna Digiteacha agus a gCur in Úsáid, an úsáid is fearr a bhaint as acmhainneacht dhigiteach agus as an idir‑inoibritheacht.

Is éard atá sa chlár don Eoraip Dhigiteach clár infheistíochta atá dírithe ar acmhainneachtaí digiteacha straitéiseacha an Aontais a fhorbairt agus ar chur in úsáid forleathan teicneolaíochtaí digiteacha a éascú, ionas go mbeidh siad ar fáil do shaoránaigh agus do ghnólachtaí na hEorpa lena n‑úsáid. Leis an gclár, tugtar aghaidh ar phríomhthosaíochtaí an Aontais, go háirithe ar an aistriú glas agus digiteach agus ar athléimneacht an mhargaidh aonair. Díreoidh an clár ar na réimsí nach féidir le Ballstát amháin, as féin, an leibhéal a áirithiú is gá le haghaidh an ratha san aistriú digiteach. Leagfar béim freisin ar na réimsí sin a mbíonn an tionchar is mó ag an gcaiteachas poiblí orthu. Is é EUR 7.59 billiún (i bpraghsanna reatha) atá san imchlúdach foriomlán airgeadais atá comhaontaithe

3.Tráchtanna maidir leis an seasamh ón gComhairle

Léirítear go hiomlán leis an seasamh ón gComhairle an comhaontú ar thángthas air sna cruinnithe tríthaobhacha. I gcomparáid leis an togra ón gCoimisiún, áirítear an méid seo a leanas ar na hathruithe is mó tábhacht a tugadh isteach:

–Leasanna airgeadais an Aontais a chosaint. Rinneadh aithris a ailíniú le foclaíocht chomhaontaithe an tsásra, aithris ina bhfuil tagairt don chóras ginearálta coinníollachta chun buiséad an Aontais a chosaint ar sháruithe ar phrionsabail an smachta reachta lena ndéantar difear dá bhainistíocht fhónta airgeadais nó do chosaint leasanna airgeadais an Aontais. Thacaigh an Coimisiún leis an ailíniú sin.

–An Clár don Eoraip Dhigiteach a ailíniú le tréimhse CAI 2021-2027. Thacaigh an Coimisiún leis an gcuspóir leanúnachas a áirithiú i gcás ina mbainfeadh moilleanna don aistriú chuig an gcéad chreat airgeadais ilbhliantúil eile gan forálacha comhaontaithe a léirmhíniú mar fhorálacha lena bhforáiltear maidir le síneadh uathoibríoch a chur leis an gclár.

–Clásal na cúlghabhálachta. Cuireadh isteach forálacha cúlghabhálachta chun leanúnachas a áirithiú maidir le tacaíocht a sholáthar do ghníomhaíochtaí oidhreachta a dtacaítear leo faoi láthair faoi Chlár na Saoráide um Chónascadh na hEorpa agus faoin gClár um réitigh idir‑inoibritheachta do húdaráis riaracháin phoiblí, do ghnólachtaí agus do shaoránaigh (ISA2) agus chun go mbeadh sé indéanta na cláir sin a chur chun feidhme ó thús CAI 2021-2027. Thacaigh an Coimisiún leis na forálacha sin a chur isteach.

–An aeráid. Tugadh cothrom le dáta agus athraíodh ó 25 % (an céatadán a bhí i dtús báire ann) go 30 % an tagairt don sprioc fhoriomlán caiteachais aeráide le haghaidh CAI ina iomláine. An sprioc bhithéagsúlachta. Cuireadh ábhar na haithrise caighdeánaí bithéagsúlachta, eadhon an ranníocaíocht i leith na sprice le haghaidh caiteachais bhithéagsúlachta, leis an aithris lena bhforáiltear maidir le sprioc aeráide. Chomhaontaigh an Coimisiún an sprioc aeráide a thabhairt cothrom le dáta agus an sprioc bhithéagsúlachta a chur leis an gclár.

–Dáileadh an bhuiséid ar na Cuspóirí Sonracha agus ar an imchlúdach airgeadais le haghaidh ‘idir‑inoibritheacht’. Laghdaíodh na méideanna a leithdháiltear ar Chuspóirí Sonracha go comhréireach, beart a léiríonn ualú agus cothromaíocht an togra tosaigh (laghdú líneach/pro rata i leith na gCuspóirí Sonracha uile), agus ag an am céanna cosnaítear an t‑imchlúdach airgeadais le haghaidh idir‑inoibritheachta. Thacaigh an Coimisiún le hualú agus cothromaíocht an togra tosaigh a choinneáil.

–Ailíniú cothrománach a dhéanamh ar fhorálacha a bhaineann le cistí, ar cistí iad a aistríodh chuig an gClár don Eoraip Dhigiteach ó acmhainní faoi bhainistíocht chomhroinnte agus nár úsáideadh, a aistriú ar ais. Tugadh isteach forálacha a bhaineann le cistí, ar cistí iad a aistríodh chuig an gClár don Eoraip Dhigiteach ó acmhainní faoi bhainistíocht chomhroinnte agus nár úsáideadh, a aistriú ar ais, rud a bhí ar aon dul leis an gcur chuige a glacadh sa chlár Fís Eorpach. An 8 Márta 2019 rinne an Coimisiún dearbhú inar chuir sé in iúl a chuid agóidí i gcoinne an chomhaontaithe i ndáil leis na forálacha maidir le haistriú cistí (Airteagal 9.5) agus le cómhaoiniú.

–Cláir oibre a ghlacadh. Chomhaontaigh na páirtithe uile go nglacfaí cláir oibre i bhfoirm gníomhartha cur chun feidhme agus úsáid á baint as an nós imeachta scrúdúcháin (an nós imeachta coiste). Thángthas ar chomhaontú freisin maidir le gníomhartha tarmligthe a úsáid chun Iarscríbhinn 1 a mhodhnú.